
Ова изложба доноси посматрачима помало неочекиван освежавајући спој две технике: класичне јајчане темпере на дасци и технике веза на рециклираним комадима текстила.
Златна нит ове изложбе је намера ауторки да савременој јавности, кроз две технички различите оптике, понуде аутентичан израз православног иконописа - аутентичан не толико у смислу уског придржавања једном засвагда успостављених канона, колико у смислу истинског молитвеног израза одевеног у различите форме експресије. Наиме, савремени културолошки дискурс омогућава, па чак и захтева вишеструкост исказа, што ауторке доводе у везу са речима светог апостола Павла: "Свима сам био све". У примењеном смислу то значи да би неко у свој животни простор радије унео класичну икону Александре Мацуре, а неко, пак, експериментални декоративни вез Марије Вукосављевић. Но, јасно је да се срж онога о чему говоре две ауторке спаја у протолошком и уједно есхатолошком исходишту васколике хришћанске естетике, што ову изложбу чини једном неразлучном целином. Савремени визуелни језик излагача улази у дијалог са сензибилитетом данашњег посматрача и позива га на одговор.
 

